Марко Ганчев
Песен за пристанището на Ел Баба

chitanka.info

Към календара Магелан поглежда

от петък, сложил над очите длан:

в неделя покрай нос Добра Надежда

към баба ще отплава Магелан.

Пристанището Баба,

балуба-дуба-даба,

не е то на море,

не е на океан,

но там е най-добре:

там аз съм капитан!

Назад остават класни и домашни,

в мъглите някъде зад Бирмингам,

и мама с татко, с гостите домашни,

зарад които все си лягам сам.

Пристанището Баба,

балуба-дуба-даба,

не е то на море,

не е на океан,

но там е най-добре:

там аз съм Магелан!

Сама си готви яденето баба,

не е прекрачвала в обществен стол,

но и без гозба там е вкусен хляба,

поръсен само със пипер и сол.

Пристанището Баба,

ах, там е вкусен хляба!

Не е то на море,

не е на океан,

но там е най-добре:

там аз съм капитан…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.